《赠梁五兄》
明代·陆之裘

太常画品称绝俗，海外皆传夏公竹。
房栊有女十五人，兰佩云鬟总如玉。
夫人贤德妇中英，伯夏乃是夫人生。
尚宝当年阅诸女，独指伯夏劳经营。
公为元娥择佳婿，卢氏一男才敻异。
便卜良期使委禽，弱冠卢卿果登第。
拜官刑部临斩人，断元号跃趋其身。
大惊构疾弃结发，始信袁公相入神。
红颜寡妇悲秋早，苔积空闺叶堪扫。
绿窗自泣啼乌夕，青镜那窥舞鸾晓。
嫁时生女在卢门，赘得梁贤生外孙。
才高却遭世俗忌，移家避谤东西奔。
湖山舍馆从人假，卖药谈诗无识者。
旧友空存顾相公，新亲岂尽王司马。
吾母之母吴公妻，伯娥异母还同襦。
若从夏氏论亲戚，我与梁兄何所殊。
即今暂寄胥门屋，西山日映横塘绿。
名园主人予妇翁，停桡月下来三宿。
梁兄床头无一钱，呼儿具食云松边。
明灯滑几写香茗，长文短赋陈佳篇。
嗟哉丈夫胡太息，古来屈事谁能直。
眼前将相几兴衰，风尘莫问樊侯忆。

作者简介：苏州府太仓人，字象孙。陆之箕弟。贡生，官景宁教谕。有《南门续集》。